Papersnake/gushiwen huggingface dataset:
用赠谈思重参军韵再赠谢少连茂才
王世贞（明代）

为厌青藜夜校雠，幡然聊作石城游。时裁小令调卢女，仍草长编傍邺侯。

六季遗踪斑管在，三山秀色锦囊收。劳君问我眉端事，除却归来不解愁。
岁除即事十首
刘克庄（宋代）

甚惜光阴去，其如耄老何。
丁宁小儿女，不必看乡傩。
虞美人 其一 和兰坡催梅
张矩（宋代）

金炉钑就裙纹折。香烬低云月。玉钿黏唾上眉心。不似寿阳檐下、六花清。

翠禽飞起南枝动。惊破西湖梦。仗谁为作水龙声。吹绽寒葩诗眼、为君青。
出郊劝农 其二
王十朋（宋代）

守臣忧国愿年丰，半刺双凫此念同。安得时旸时雨若，有生均在泰和中。
送郑同夫归豫章分题诗 分题龙门
沈明远（明代）

峭拔终同禹凿存，折盘双磴竦云根。
青天鸟没仙人掌，黑骨龙归箭栝门。
寒落云泉摇暝影，晴开石镜见秋痕。
诗成待刻嶙峋上，迟子重来与细论。
拗岭
徐荣（清代）

积翠远成岭，瞻高近无路。蚁穿方右旋，螺盘忽左顾。

层冰惨不方，亭午冻犹冱。倚天石僵立，拂地云暗度。

溪深下闻声，竹密上防露。三休惜双屐，一让枉百步。

平生与世拗，兹行若予悟。江湖胡不归，戎马正多故。
将赴南平宿龙门洞
张先（宋代）

此心常欲老林丘，去意徘徊夜更留。万客只贪门外过，少人知有洞中游。

春来犹见龙孙出，静里微闻石乳流。涧水送花通阁底，寺钟催月落岩头。

暂时清梦生危枕，明日浓尘拥敝辀。南是符阳北长举，所嗟不属古江州。
更漏子 落叶声
路传经（清代）

碧天高，凉月小。蓦地声来秋杪。堆金井，落荒铺。寒枝起夜乌。

松阁静，湘帘冷。簌簌寂无人影。谁染就一林枫。飘零万点红。
荒田行
童冀（明代）

永州荒田多宿草，永州田多人苦少。南村田荒无人耕，北村草深人不行。

往年峒徭据城壁，驱迫编户充军役。十户迨今无一存，当时宁望长儿孙。

壮者随军入军伍，老者尽作泉下土。少者仅存虽长成，十家九户惟单丁。

应当门户倦奔走，岂有馀力到农亩。荒田积草如人长，熟田近年亦抛荒。

男啼女号饭不足，草根木实常充腹。荒田幸免官徵科，熟田徵科真奈何。

永民自叹生来苦，不信人间有乐土。君不见隔岸即是全州山，四时耕垦无时閒。
题王定安鼎丞塞垣集 其二
曾广钧（清代）

时局真成强弩末，惊才喜遇大刀头。阴符有注传银鹿，厌胜无方奠石牛。

八部天龙持绮忏，九歌山鬼缉兰愁。纵横捭阖非长计，要酹蚩尤战五洲。
郭四朝叩船歌四首 其三
许翙（魏晋）

游空落飞飙，灵步无形方。圆景焕明霞，九凤唱朝阳。

挥翮扇天焕，晻蔼庆云翔。遂造太微宇，挹此金梨浆。

逍遥玄陔表，不存亦不亡。
暇日适值澄霁江亭游宴
羊士谔（唐代）

碧落风如洗，清光镜不分。弦歌方对酒，山谷尽无云。

振卧淮阳病，悲秋宋玉文。今来强携妓，醉舞石榴裙。
和李参政龙鹤庵庐二首
魏了翁（宋代）

古往今来一貉丘，行藏有道坎还流。
凤凰池上春风梦，龙鹤山头夜月秋。
閒曳深衣聊独乐，有怀连璧赋三游。
何人得与余心会，野水黏天一片鸥。
中秋月
可朋（唐代）

登楼仍喜此宵晴，圆魄才观思便清。海面乍浮犹隐映，

天心高挂最分明。片云想有神仙出，回野应无鬼魅形。

曾向洞庭湖上看，君山半雾水初平。
感旧
陆游（宋代）

雕鞍送客双流驿，银烛看花万里桥。
三十三年真一梦，茆檐寒雨夜萧萧。
句
陶弼（宋代）

荔枝林下千金络，菡萏池中十画船。
送齐学士公知荆南
司马光（宋代）

汉家太守治才高，楚国山种气象豪。
旗旆逶迤蟠梦泽，楼船贔屭压江涛。
雄名谁复知宣武，遗爱犹应礼叔敖。
何必三年求奏计，诏书朝夕赐金褒。
放言
陆游（宋代）

酒熟固可喜，酒尽亦陶然。
有客则剧谈，无客枕书眠。
饥啜羹不糁，闲玩琴无弦。
摘嗅砌下花，掬弄涧底泉。
啄木抱蠹枿，搏黍鸣桑颠，欣然为一笑，世故何足捐。
无人骂郑虔，亦无嘲孝先。
回顾三角童，吾与汝忘年。
閒况
黎彭龄（明代）

供石顽然秀，真称世外朋。茶香醒宿鹤，霜势健秋鹰。

挑梦经旬雨，征书隔壁灯。素心与清影，双照研头冰。
三用韵自警
童冀（明代）

诗亡然后春秋作，灾异不独书雨雹。一朝夹谷会强齐，片言立使莱兵却。

当时门人谁好学，陋巷独称颜氏乐。后人往往学术偏，自谓圣贤堪比肩。

董贾犹存二三策，荀扬其然岂其然。易经王弼诗郑玄，春秋何休礼服虔。

东南之美仅竹箭，肃慎楛矢何曾见。千载之下得程朱，梦见圣人犹觌面。

六经自此昭日星，伊洛未觉洙泗远。我生独后此数公，望道未见心忡忡。

秋霜暗添短鬓白，春酒不借衰颜红。忧来中夜恒叹慨，犹幸平生守三戒。

志勤道远力已微，夙兴夜寐心长在。春风花开秋叶飞，岁不待人知不知。

青年幸从君子学，白头庶免小人归。
题扇寄边华泉
俞泰（明代）

木叶迎风下，孤亭傍水开。何时寻旧约，载酒过江来。
游侠篇（一作侠客行）
陈子良（唐代）

洛阳丽春色，游侠骋轻肥。水逐车轮转，尘随马足飞。

云影遥临盖，花气近薰衣。东郊斗鸡罢，南皮射雉归。

日暮河桥上，扬鞭惜晚晖。
雨过茅生赋赠二首
胡应麟（明代）

一室长安市，萧然静者踪。途逢茅季伟，夜饭郭林宗。

细雨花台奕，寒飙竹院钟。华阳何日返，白眼卧千松。
春日二首
朱松（宋代）

梦和残月两朦胧，饶舌幽禽苦唤侬。
若说五更春睡好，绝胜骑马火城中。
故人刘彦英见过喜而赋诗
陶安（明代）

十五年前远别离，空江明月渺余思。间关兵后真奇遇，谈笑尊前似旧时。

自古晚成为大器，当今胜着出残棋。国家所宝惟贤俊，且使苍生一展眉。
后溪
文同（宋代）

新晴揉蓝染溪色，我爱常来坐溪侧。
一林奇石宛如画，两岸野溪殊不识。
蝉鸣尽日竞何事，鹭下多时犹未食。
细观物理须静中，归云无辞更昏黑。
汉老弟寄和花发多风雨人生足别离韵十绝因和之 其八
虞俦（宋代）

照坐彫盘花一簇，满瓮葡萄酒新绿。那知身后更浮名，若论眼前不翅足。
离郡五绝
刘克庄（宋代）

赫赫戎衣定，区区扣马非。
如何孤竹子，嫌粟不嫌薇。
善慧师禅斋
夏竦（宋代）

是谁名作佛，何法谓之禅。
恍惚起无象，逍遥出自然。
有修皆障碍，欲问即攀缘。
寄语猊床客，心心不易传。
秋夜
徐瑞（宋代）

沉沉秋夜静，轻策步中庭。
止酒天真澹，烹茶世梦醒。
风枝绕惊鹊，露草度流萤。
物化犹如此，浮生可得停。
宣州崔大夫阁老忽以近诗数十首见示吟讽之下…郡斋
白居易（唐代）

谢玄晖殁吟声寝，郡阁寥寥笔砚闲。
无复新诗题壁上，虚教远岫列窗间。
忽惊歌雪今朝至，必恐文星昨夜还。
再喜宣城章句动，飞觞遥贺敬亭山。
如老堂
吴芾（宋代）

一堂风月一床书，随分琴樽乐有余。
试问乘轩遮道客，何如归去狎樵渔。
书永和寺壁 其二
朱松（宋代）

来解征衣日未斜，小轩泉竹两清华。道人法力真无碍，解遣龙孙吐浪花。
送黄尉解官因简黄德亨
廖行之（宋代）

平生饱听无双誉，一见全胜得异书。
妙语从君闻梗概，清尊酌我更踌躇。
希踪伯氏情何限，惜别吾曹意有余。
若见滁州新博士，为言湘水愧汙渠。
感遇二十五首 其十五
张耒（宋代）

衅隙不在大，巫臣图夏姬。百端终困楚，吴子会黄池。

怨有大于此，居高易逢危。何言戒困兽，无易箦中尸。
泊湖口
商盘（清代）

全家安隐托𦨴艚，浩荡东行未觉劳。临水有城如郭索，试钟何石是蒲牢。

春帆宛转吟情远，戍角苍凉夜气高。十载涉江称漫叟，愧无警句压波涛。
寄郢州崔守八首
陈造（宋代）

别乘修程骥騄驰，书来犹肯记衰迟。
每思胶漆班荆地，敢忘风波在莒时。
大行皇帝灵驾发引挽歌辞
欧阳修（宋代）

享国年虽近，斯民泽已深。
俭勤成禹圣，仁孝本虞心。
方庆逢千载，俄惊遏八音。
天愁嵩岭外，云惨洛川浔。
仗动千官卫，神行万象阴。
孤臣恩未报，清血但盈襟。
文景孜孜佥与恭，慨然思就太平功。
兴隆学校皇家盛，放斥缤嫱永巷空。
威慑黠羌方问罪，丹成仙鼎忽遗弓。
霜清日薄箫笳咽，万国悲号惨澹中。
千龄应运◇天人，四海方欣政日新。
忽见九门陈羽卫，犹疑五载欲时巡。
觚日月暗翔金凤，辇道霜清卧石麟。
白首旧臣瞻画翣，秋风泪洒属车尘。
和丹阳徐文度令君
刘宰（宋代）

微生叹数奇，衰疾久见面。
遥闻乡大夫，今日潘怀县。
列宿罗胸乡，可但书万卷。
抚宇究衷曲，诛求无俗见。
已多钟子知，且上北面荐。
顾以疾自歉，往见身如绊。
缅想沧浪台，吏退足清燕。
诗坛建旗鼓，来往纷俊彦。
未修维梓敬，徒起临渊羡。
邂逅得披承，英风起衰懦。
靦颜谢不敏，多言几诞谩。
归来饬泓颖，秋暑尚严惮。
居然得新诗，大篇惊趣辨。
瑟缩缀苦语，缄题寄回便。
何当重扣门，一奏白石粲。
寄致仕余少卿
梅尧臣（宋代）

仕苦恋朝廷，多为老所逼。
朝廷虽爱贤，不欲竭其力。
君归颇得虽，湖上遂偃息。
男能智自谋，孙亦俛就职。
人事当置之，自可乐胸臆。
偶书
晁说之（宋代）

京华可望无高楼，闻道故人多白头。
此身却似城东柳，惜别伤离不自愁。
贤大师以诸巨公画像见示传神写照曲尽其妙兼丐拙诗辄成一首奉呈
文彦博（宋代）

用志专精妙入神，援毫肖象夺天真。能将绘素传奇表，似与公侯结胜因。

娄德高僧通夙命，王维善画记前身。师缘素习今生悟，曾写云台四七人。
薄媚（第十攧）
董颖（宋代）

种陈谋，谓吴兵正炽。越勇难施。破吴策，唯妖姬。有倾城妙丽。名破西子。岁方笄。算夫差惑此。须致颠危。范蠡微行，珠贝为香饵。苎萝不钓钓深闺。吞饵果殊姿。

素肌纤弱，不胜罗绮。鸾镜畔、粉面淡匀，梨花一朵琼壶里。嫣然意熊娇春，寸眸剪水。斜鬟松翠。人无双、宜名动君王，绣履容易。来登玉陛。
过灵山述怀
岳霖（宋代）

折腰为米本忧贫，流落天南瘴海滨。
千里云山空别恨，十年萍梗可伤神。
拊膺但觉丹心壮，览镜那堪白发新。
归去恩深知感激，只惭无德愧斯民。
题青冈时兄友山楼
金履祥（宋代）

万顷平畴一色春，双溪城关北山青。
登楼不为閒瞻眺，此地前贤尚典刑。
耘老弟五月十三日亲往新亭种竹喜而赋诗
虞俦（宋代）

移竹应须竹醉时，不妨带笋一时移。
清阴且障东西日，碧色还时上下池。
岁晚雪霜成超级大国伴，夜凉风月得新知。
朅来便有亲亲意，玉立无言似索诗。
颂古三十三首
释师观（宋代）

全提正令，高低普应。
三应三呼，谛听谛听。
艳情为灵墟二首
彭年（明代）

十三曾识卖珠名，几度春风醉舞尘。
昨日斗鸡长乐观，文园偷访爱琴人。
渔家傲 雪景
商景兰（清代）

雪霰纷纷流竹路。数声乌鹊窗前度。一带寒光凝腊树。

时如故。楼台倾刻成纨素。

茅店布帘横古渡。寺钟戍鼓催天暮。驴背小桥栖白鹭。

真堪赋。何如柳絮风中句。
大雪戏招耶溪先生邹元佐
释德洪（宋代）

昨夜颠风吹裂石，晓来雪片大如席。耶溪先生醉不知，拥絮雷霆喧鼻息。

痴奴搥门呼不应，但闻含糊语呵叱。先生行世如行川，虚舟触人无怨言。

逢人觅钱即沽酒，得钱不谢犹傲然。我欲看君堕帻醉，便觉两颊微涡旋。

款段自能驮醉起，归路逆风吹冻耳。入门儿女啼饥寒，瞪目瞠然作直视。
十六弟生日
项安世（宋代）

一弦光上五云端，恰共乘弧势一般。
畴苗熊罴和梦到，只今鵰一待秋抟。
红榴色借丹枝重，碧藕香摇翠袖寒。
堂上双亲虽白发，情怀偏向试闱欢。
春晴郊行 其二
释今无（明代）

久雨晴初好，行吟野望宽。已知珠海阔，尚觉石门寒。

苍翠春中变，巑岏濯后看。兴来无杖履，随意共盘桓。
赠何点诗
张融（南北朝）

惜哉何居士，薄暮遘荒淫。
句
郑思忱（宋代）

读罢西铭日未斜。
北园坐上探题得新杏
韩维（宋代）

红蘤随风尽，团枝泣露光。叶深惊乍见，实小贵先尝。

点缀怜馀萼，飘零惜旧香。不须悲节物，且喜手中觞。
寿阳梅图
王思廉（元代）

一声白雁渡江潮，便觉金陵王气销。画史不知亡国恨，犹将铅粉记前朝。
祝英台近 露寒小立图
孙荪意（清代）

花明帘，柳暗月，渐黄昏时节。初换罗衣，悄傍玉阶立。

过了挑菜佳辰，秋千院落，还直恁、轻寒恻恻。

漫凝忆。应惜似水华年，无言倚瑶瑟。香冷熏篝，绡帐正愁入。

须知露湿苍苔，被他蟾影，偷照见、断红双靥。
送江宁监军李舍人归阙
胡宿（宋代）

假节弥年去玉墀，星邮传诏紫芝泥。帐中密印交龙虎，麾下全军解水犀。

仙阙归心春桨快，石城离思晚云低。宣平贵里天姻盛，竞爽行看对析圭。
苦热和袁应祥用韦苏州乔木生夏凉流云吐华月
郭印（宋代）

赤日烁行路，青天绝片云。
安得一丸药，立返暍死魂。
天皇氏地皇氏
郭之奇（明代）

子开丑辟，为天下君。干十而配，辰三以分。
金柅园
晏殊（宋代）

临川楼上柅园中，十五年前此会同。
一曲清歌满樽酒，人生何处不相逢。
祛惑
张咏（宋代）

过与夜光不肯要，捉得泥丸弄到老。因嗟蜀望无胸怀，至今号作思归鸟。
寄题陈非潜达观堂
林希逸（宋代）

诎信时也古犹今，耐事閒居且醉吟。看破人间须具眼，驰求身外枉萦心。

乐常在我穷何有，名欲为宾见未深。闻说君如濠上老，会当握手论升沉。
读方元善落花诗有感
舒岳祥（宋代）

为渠销瘦为渠愁，减却风流剩却羞。
得雨如投碧玉井，随风似却绿球楼。
医颊髓空无处觅，返魂香断为谁留。
此诗吟罢难消得，八十翁翁一笑杯。
酬乐天叹损伤见寄
元稹（唐代）

前途何在转茫茫，渐老那能不自伤。病为怕风多睡月，

起因花药暂扶床。函关气索迷真侣，峡水波翻碍故乡。

唯有秋来两行泪，对君新赠远诗章。
知府黄龙图 其三
刘弇（宋代）

豫章潇洒古南州，偶屈天边法从游。孺子榻尘终日少，曲江诗板有时留。

千帆白雪艨艟浪，万顷黄云䆉稏秋。谁识使君经济处，长年清怯为民忧。
寄冯敬叔
沈炼（明代）

同作他乡客，嗟余更滞留。
关山明月夜，边塞白云秋。
汉阙孤臣梦，胡笳万里愁。
桑干河水近，知是忆并州。
夜步内门
王同祖（宋代）

静夜孤灯人未眠，等闲行过内门前。
一声唱彻连珠喏，珠月朱栏绿柳边。
书吴江塔院水月
武衍（宋代）

叠叠沧波隔乱山，白鸥飞去复飞还。
吟边好思无多子，只在孤舟落照间。
竹枝歌七首
杨万里（宋代）

积雪初融做晚晴，黄昏恬静到三更。
小风不动还知麽，且只牵船免打冰。
运司园亭·雪峰楼
杜敏求（宋代）

西山最高峰，积雪连四季。
登楼试寓目，入国有故地。
烽候虽久息，武经思豫备。
文饶昔筹边，公意今无愧。
宫词
宋白（宋代）

便殿沉沉永巷秋，宫中击拂最风流。
参差玉指和花数，恰到君王自得头。
闻文潜舍人出试院约毅父考功寻春
晁补之（宋代）

上界官府多文书，我臞犹比山泽儒。
闲忙态异亡羊等，一月不见霜侵须。
虽无京兆白花沥，还有太官青玉壶。
武安曾孙我外弟，闻君得人助君喜。
可能饼果餍儿童，不有杯盘到邻里。
去年南归饮王家，把盏犹见黄梅花。
城南寻春成岁事，忍不省顾随泥沙。
世事何须还刺口，轻薄论交翻覆手。
自怜只似永州甿，归喜蛇存视吾缶。
和张统贯之同年
范纯仁（宋代）

同榜同僚是别缘，所存相近复相便。性情疏懒忘官检，襟抱平夷学古贤。

仁者才谋当济物，吾曹名利久推天。须知白首相逢日，不失初心始自全。
杂诗
李复（宋代）

善学必探本，知本贵善养。
种木既得地，柯叶日滋长。
纷纷绮语工，汩汩良心丧。
多闻竟无益，不如鸡犬放。
次韵萧明强追和芙蓉庵
王庭圭（宋代）

茅斋深倚五云间，忽有高人夜扣关。挥麈风雷坐倾倒，开帘水竹自幽闲。

天寒已放龙蛇蛰，棋罢那知岁月残。兵革未闻消息好，且来拄颊看西山。
庆孝僧自金陵回虎林
仇远（元代）

白下长干住几年，西风入梦即飘然。
断桥梅柳全非旧，古刹钟鱼大胜前。
万里岂宜常作客，一箪且可稳栖禅。
沧江东去风波恶，亦欲湖山结数椽。
立春日
陆游（宋代）

日出风和宿醉醒，山家乐事满余龄。
年丰腊雪经三白，地暖春郊已遍青。
菜细簇花宜薄饼，酒香浮螘泻长瓶。
湖村好景吟难尽，乞与侯家作画屏。
神宗皇帝挽辞 其四
黄裳（宋代）

图治心方壮，追班世忽非。鼎中龙蜿蜿，陵上柏依依。

物外音何悄，人间梦亦稀。少阳来侍宴，天意已知微。
过采石怀李白十首·其六
宗臣（明代）

秋山万仞落秋潭，无限青枫好驻骖。
君跨长鲸去不返，独留明月照江南。
寄张赵二相三首
胡寅（宋代）

河出昆仑墟，江出岷山底。
涵涵受百渎。滚滚经万里。
水惟准之受，而德鉴之比。
离堆与砥柱，何事中流起。
坐令受者倾，复使明者滓。
臣门虽如市，臣心要如水。
勿为砥柱激，乃作天地纪。
在家而有怨，惟舜处父子。
在邦而有怨，惟旦忧室毁。
夫岂慾哉，过是非天理。
萧曹贫贱交，隙自将相起。
迄能除芥蔕，至死相推美。
彼亦何所监，覆辙有余耳。
同是秦汉人，异趣百代史。
西江月·独坐闲观瑞雪
张抡（宋代）

独坐闲观瑞雪，方知造化无偏。

不论林木与山川。白玉一时装遍。

梁苑休寻赋客，山阴莫上溪船。

三杯醉□意陶然。梦后瑶台阆苑。
蝶恋花（醉宿郑氏阁）
朱松（宋代）

清晓方塘开一镜。落絮飞花，肯向春风定。点破翠奁人未醒。馀寒犹倚芭蕉劲。

拟托行云医酒病。帘卷闲愁，空占红香径。青鸟呼君君莫听。日边幽梦从来正。
山居 其二
释法成（宋代）

雪覆乔林同一色，清光上下含虚碧。采樵人立渡头寒，极目圆蟾为谁白。
四月三日恩旨宣放
顾景星（明代）

圣德包无外，天恩许遂初。颠危来道路，拜舞不阶除。

采药求身健，逃名愧术疏。还山书细读，食蕨敢言余。
清平馆和竹溪二首 其二
黄衷（明代）

上岭复下岭，重霾昼似晡。衰颜依药裹，何意混天厨。

鹿豕终堪交，枭卢不解呼。西洲风日好，残梦绕青奴。
城南杂咏二十首·南阜
张栻（宋代）

湘水接洞庭，秋山见遥碧。
南阜时一登，搔首意无斁。
扬州城楼
陈杰（宋代）

东南赋甲天下处，万里西风生黍禾。禹贡九州今见一，晋军三役古无多。

水包楚蜀虽朝海，山引终嵩只隔河。安得六飞时此驻，棘间咫尺望铜驼。
寄密令杨彦文再举学官皆中正
刘敞（宋代）

三年不相见，相见当何时。曩别不谓久，后期庸可知。

周南滞留不，宿昔太史悲。春草愁山中，王孙发垂丝。

怀宝常若迷，献玉常若疑。闻君已屡荐，终岁独差池。

得鹿在诡遇，亡羊实多岐。著书成自乐，回首空相思。
湖亭夜别柴吴二纪功述怀二首 其二
边贡（明代）

客子别愁何处醒，尹家园里竹青青。水深不辨堰西路，月出更登湖上亭。

乡土幸看收战伐，野夫何以报朝廷。华山亦与燕然似，欲洗巉岩勒旧铭。
渔家傲
晏殊（宋代）

罨画溪边停彩舫。仙娥绣被呈新样。飒飒风声来一饷。愁四望。残红片片随波浪。

琼脸丽人青步障。风牵一袖低相向。应有锦鳞闲倚傍。秋水上。时时绿柄轻摇扬。
岁暮自桐庐归钱塘晚泊渔浦
潘阆（宋代）

久客见华发，孤棹桐庐归。
新月无朗照，落日有余晖。
渔浦风水急，龙山烟火微。
时闻沙上雁，一一皆南飞。
偈颂六十七首
释原妙（宋代）

布袋头开，喂驴喂马。
要骑便骑，要下便下。
若到江西湖南，撞著焦尾大虫，
切莫道在西峰度夏。
登罗浮绝顶奉同蒋王二大夫作
屈大均（明代）

霃霃太古云，至今未开辟。
山气日汹涌，随风洒精液。
触石生洪波，微茫在咫尺。
登山若浮海，舟航即轻策。
浮山复浮去，与罗万里隔。
仅余玉女峰，娟娟在肘腋。
蓬莱无根蒂，左股长为客。
铁桥苦拘系，峰峰合体魄。
一气胶漆之，洞天在肝膈。
雷风吐噏时，氤氲相损益。
峨峨在虚无，荡踏难留迹。
如何太华山，乃为巨灵擘？
便道通句曲，大天有阡陌。
玉笥一南窍，日月暗相射。
朱明本火府，草木多纯赤。
朱竹含葳蕤，红翠美毛翮。
南禺亦丹穴，凤族以千百。
口衔芙莲花，纷纷堕瑶席。
珠尾若扬麾，往来拂巾舄。
麻姑何秀峙，散发至腰脊。
上下飞峰间，不肯相扶掖。
筋力尽青冥，渐与空天迫。
微躯若鸿毛，顺风思一掷。
衫袖即飙车，不用浮丘伯。
神明自鼓舞，鸾鹤惟所择。
便携二大夫，八极恣挥斥。
神仙虽惝怳，此中有窟宅。
真道苦无言，与天日相索。
聪明乃尘垢，陶铸有微责。
虽复游无穷，亦自悲人役。
神山有离合，依依且朝夕。
鳌首或浮沉，广大日以积。
弥缝费造化，随波恐流易。
分水一泉源，自天通地脉。
瀑布纵横飞，与海相潮汐。
天鸡一咿喔，扶桑已半白。
海日长三丈，玄黄始一隙。
光明未丽天，外体已赫赫。
摇荡二石楼，烧空如琥珀。
生长旸谷旁，郁仪日亲炙。
中夜已寅宾，导引成肥硕。
咸池灼欲焦，沧凉吾自适。
一下曜真台，人间愁踧踖。
百虑生黄埃，世务婴繁剧。
三山居水下，船交苦风逆。
赍去童男女，三千良可惜。
罗浮即方丈，甘心自古昔。
南岳一佐命，仙卿此注籍。
大夫代天工，于此宜区画。
虽无封禅书，名山望润泽。
墐屋
方岳（宋代）

旋墐山寮准备冬，石炉松火尽从容。
功名那及生前酒，机会多从饭后钟。
谁寄一诗同保社，自将千竹比侯封。
客来欲觅秋崖去，知在白云何处峰。
梅花绝句五首要明叔仲威同作 其四
赵蕃（宋代）

傍观怪我底多病，不奈俗尘来败人。故人寄我山中信，竹故岁寒梅告春。
与赵将军三首
白玉蟾（宋代）

见君除授千牛贵，过眼光荣一蠓微。
人爵未知天爵美，脂韦只道布韦非。
送六人禅者随宏长老住大智
释昙华（宋代）

大智荒凉久，中兴六上人。
机前施远略，句下要通津。
事理无兼带，偏圆有主宾。
风云今际会，弹指一番新。
元夕风雨
陈著（宋代）

明日又元日，村祠一哄人。
溪山浑是雨，镫火若为春。
忍见饥成鬼，痴将饱望神。
谁知生意处，官好自忧民。
题阴山七骑图
李石（宋代）

回岩客子卖墨人，诸孙卖笔笔有神。
墨翁已入蓬莱殿，笔孙有愧中书君。
迩来小孙兼好画，两幅溪藤七匹马。
虎狼避路狐免藏，逆风吹沙霜满野。
邛崃关头大渡河，使君五马千丈坡。
猎将一围看蛮走，醉敲铜鼓蛮踏歌。
急收此画人莫识。矍铄之翁夸笔墨。
不知再泛洞庭船，袖中一剑随飞仙。
别建安
陆游（宋代）

欹帽扬鞭晚出城，驿亭灯火向人明。
多情叶上萧萧雨，更把新凉送客行。
答昌鹤庭 其一
灵照（清代）

随缘披剃礼空王，顽壳犹能自主张。我祇爱尝蔬笋味，人偏疑恋蕨薇香。

向生游岳从凭吊，杜老忧时念拜扬。隐显胥关天位置，世间何事苦评量。
惜春
费墨娟（清代）

水光山气碧浮浮，莺啭高枝燕入楼。无可奈何花落去，满川风月替人愁。
怀旧二首
刘克庄（宋代）

昔掌纶言提史笔，心思目力两徒劳。
藏山书可秃千兔，钓海力能连六鳌。
空有风号陵上柏，更无春到观中桃。
苍梧云暗重华远，泪落当年旧锦袍。
闻周孟
魏野（宋代）

乙巳暮春天，端居忽怆然。一名伤圣祖，三榜作遗贤。

我自空弹指，君谁可比肩。何由销此恨，独坐落花前。
招隐
昙翼（唐代）

连峰数千里，修林带平津。云起远山翳，风至□荒榛。

茅茨隐不见，鸡鸣知有人。蹑磴践其迹，处处见遗薪。

乃知百代下，固有上皇民。
和曼叔赋断蓬见别
韩维（宋代）

霜蓬飞无根，岁暮随惊风。
翻翻走寒野，日以去故丛。
譬如远游子，飘泊从西东。
一感颍上别，慨叹发予衷。
鹧鸪天（清明）
周密（宋代）

燕子时时度翠帘。柳寒犹未褪香绵。落花门巷家家雨，新火楼香处处烟。

情默默，恨恹恹。东风吹动画秋千。拆桐开尽莺声老，无奈春何只醉眠。
寄苕川故人
张至龙（宋代）

千古长情祇翠岑，休谈点石化黄金。秋来国事方尝胆，病后禅机忽上心。

老眼看书嫌字细，乾喉饮酒喜杯深。几回空检斑衣箧，望断白云天外阴。
寄崇福源长老
释智愚（宋代）

一发千钧适此时，风前无语皱双眉。
松源正脉将枯竭，浚发灵源复是谁。
夏夜梦中作
朱松（宋代）

万顷银河太极舟，卧吹横笛漾中流。琼楼玉宇生寒骨，不信人间有喘牛。
凤台曲
李白（唐代）

尝闻秦帝女，传得凤凰声。是日逢仙子，当时别有情。

人吹彩箫去，天借绿云迎。曲在身不返，空馀弄玉名。
题唐寅山水人物画册十帧 其三 渔蓑
弘历（清代）

渔师缘底爱烟波，笱里鱼租沽酒多。万事浮云与流水，一身雨笠更风蓑。
过芙蓉岭对镜岭羊斗岭新岭塔岭赋短歌五首 其五
方回（元代）

混沌何年分宇宙，天地日月常如旧。如旧之中却常新，何曾一点受尘垢。

谁凿此山为捷径，争利奔名足驰骤。新岭终无可旧时，燠不加肥寒不瘦。

行人自无兮百年寿。君不见岭头日日吹征尘，剩有新人无旧人。
送许璋监簿归泰州
梅尧臣（宋代）

木枯鸟不巢，泉涸鱼不游。
我非鱼鸟情，贫缚路阻修。
高阳有令子，嗣世学已优。
前日来京城，问恤忍涕流。
今失王府荐，命奇言非雠。
家声喜未坠，辞我还海陬。
为酌一壶酒，叙怀心如抽。
子之伯父殁，遣奠固莫由。
岂欲寡恩义，力薄难置邮。
因寄缘睫泪，洒向君衣裘。
余得芦竹拄杖于舍傍民家似芦非芦坚劲轻滑色
陆游（宋代）

轻坚芦竹杖，入用自龟堂。
挺节冰霜後，论交岁月长。
心空无宠辱，时异有行藏。
老病登临少，何妨日倚床。
访宋钱氏书藏歌
劳格（清代）

忠懿余间嗜书史，吟成属草钟王似。熙陵睿赏每移情，承家文王多佳士。

有人风月贪西泠，一片松篁九里亭。新绿含波快廷眺，看山杰阁临郊坰。

阁里牙签夸插架，风前芸叶纷来下。清昼披吟独啸歌，人如脉望餐仙化。

笑谪蓬莱答远怀，一时朋好嗟天涯。榜题曾说眉山老，有时笠屐来莎阶。

中朝俨昱差相抗，琴盏从容徵雅量。并如文僖好丛残，娘嬛可到应先访。

情迁事往移心神，陌上花开又晚春。善本流传何可见，铁券玉册问渔人。

间探遗址行芳野，亦如梵夹乌金瓦。浅草寒烟约略间，空余春涨缘堤泻。

放怀往昔几沈吟。自来名迹劳幽寻。书城墨妙已千古，韵事今犹播艺林。
秦镜
张佐（唐代）

楼上秦时镜，千秋独有名。菱花寒不落，冰质夏长清。

龙在形难寒，人来胆易呈。升台宜远照，开匣乍藏明。

皎色新磨出，圆规旧铸成。愁容如可鉴，当欲拂尘缨。
还山留别仲交作
张之象（明代）

相期意气欲凌虚，旅舍春风厌索居。
末路但存三寸舌，明时不用百家书。
昆丘窈窕思栖鹤，谷水清泠忆钓鱼。
日暮干将抛酒市，生平结客似专诸。
曝书吟
邵雍（宋代）

虫蠹书害少，人蠹书害多。
虫蠹曝已去，人蠹当如何。
蝶恋花·碧树凉颸惊画扇
黄机（宋代）

碧树凉颸惊画扇。窗户齐开，秋意参差满。先自离愁裁不断。蛩意更作声声怨。山绕千重溪百转。隔了溪山，梦也无由见。归计凭谁占近远。银缸昨夜花如糁。
送昂维那出岭兼呈应庵
释咸杰（宋代）

云黄山下老禅庵，凌蔑宗风罪过多。
君若到门深问讯，看渠伎俩复如何。
送沈员外谪官湖南
李时行（明代）

仙郎谪宦远辞家，千里飘零莫怨嗟。谁念风波经世路，独将书剑客天涯。

梦回北阙心犹壮，坐对西风鬓欲华。共道汉文恩不薄，肯令才子滞长沙。
和冲老雪颂
韩维（宋代）

揉絮琼飞晓尚飘，平吞六合蔽层霄。
从来不打禾山鼓，且向樽前看绿腰。
见王兼叔上舍寿母
葛绍体（宋代）

百单二岁尚簪梳，珍重酡颜映雪肤。
天下丹青谁妙手，倩渠描作寿星图。
跋淳溪汪立义大学致知图二首
杨万里（宋代）

杏坛何物是家风，只在当人阿堵中。
谁作新图漏消息，淳溪溪上钓鱼翁。
杨州别邓太仆以正因寄玄庵穆学士
严嵩（明代）

养拙惭吾道，兹行偶共君。长途欣并舫，此路惜离群。

树隐烟中郭，帆飞海上云。因声寄玄老，公暇好论文。
春草词，泉南陈彦廉氏少孤作堂奉其母庄以居名之曰春草为赋春草词六解 其一
袁华（明代）

堂上綵衣斑，戏舞娱亲颜。俯看堂下草，生意待春还。
芸禾吟
金朋说（宋代）

芸禾雨苦连，草秽何能蠲。
借问司农者，俱云不得天。
挽张鲵渊相公
张煌言（明代）

一身真可系危安，垂死威仪尚汉官；魂返黄垆应化碧，颜留青史即还丹。

千秋共惜遗金鉴，十载何惭戴铁冠。也识公归箕尾上，定依日月倍芒寒。
送伯中尚书学士归阙
宋庠（宋代）

故人同省复同班，且喜先归奉帝銮。
居守乍抛留宅鑰，造朝重拂宝梁冠。
仙楹夕霭通飚驭，秘庑晨晖转露盘。
我有寸心空恋主，扪膺难把向君看。
金丹诗诀 其十八
陈楠（宋代）

镇星合得配中央，偃水能交色变黄。不此凡金银与铁，成时全是赖阴阳。
岁日同郡官朝天庆回偶成
张耒（宋代）

清晓琳宫拜谒还，驼裘犹怯夜霜寒。
春生七泽苍茫外，日上三山缥缈间。
投老埃尘从马后，异时班缀近龙颜。
人间倚伏谁能料，一酌芳醪兴未阑。
游汉上琴台同紫缜伯晋
陈豪（清代）

琴响久消歇，斯台遂今古。三人成此游，意至无宾主。

野风吹藕花，花态各飞舞。入门讶清迥，炎曜忘亭午。

薇妍红欲笑，林静碧无暑。倚窗盼湖天，柳阴过柔橹。

山气余凉润，快哉昨宵雨。图画或不到，造化为之补。

桅樯隐参差，遥情极江浒。暂与尘喧隔，徜徉乐兹土。

俯听流水声，灵弦傥再鼓。
寄刘贡甫
孔武仲（宋代）

秀水先生今杰才，崎岖山径滞蓬莱。
飞笺岳麓吟秋草，把酒襄阳醉腊梅。
东郡政声无岂弟，南楼风月且徘徊。
朝廷选用多英俊，早晚刘郎即到来。
凌云
李新（宋代）

江汇潨流摇地轴，路穷九顶切彤霄。半犁好雨田香润，一簸残彤春寂寥。

土马未騣愁败草，仙人得杖厌灵苗。与公莫论从前事，楚些游魂却可招。
送郭十四南归
黄易（清代）

踏雪送君去，江南笋正肥。花随春雨密，帆逐乱云飞。

归兴浓于酒，波光绿上衣。官闲贫亦好，来往总忘机。
归舟重得达公船
汤显祖（明代）

无情当作有情缘，几夜交芦话不眠。
送到江头惆怅尽，归时重上去时船。
赋得六旬犹健亦天怜
屈大均（明代）

年高但愿似慈亲，白首长为膝下人。六十未同蘧瑗化，九旬应返子桑真。

方刚帝与经营力，未老天留问学身。菉竹诗篇教日诵，莫辞圭璧琢磨新。
三天竺还五首
方回（元代）

山中事事胜人间，莫怪山翁喜入山。
才说出山心不喜，又将身世堕尘寰。
和李侯九日 其二
牟巘（宋代）

几回九日九江湄，杖屦从容信所之。下噀远寻观穫处，东篱想见醉眠时。

共陪今日吴兴守，犹记当年己酉诗。我亦平生知所慕，飘飘衣裾任风吹。
莹老自浙归住东广光孝移住南华五首
曾丰（宋代）

终年尽日讲楞严，舌自深藏口自缄。
脚指今将舌头去，悬知满阁是空函。
三峡歌
陆游（宋代）

不怕滩如竹节稠，新滩已过可无忧。
古妆峨峨一尺髻，木盎银杯邀客舟。
用子有述怀韵为寿
洪咨夔（宋代）

笔力强於二石弓，文场早合擅元戎。
东西涂抹未为老，左右图书那得穷。
三日窥牛酬壮志，十年到凤策奇功。
更须传取长生诀，蜜炬高烧不受风。
咏圭峰晚霭
释今无（明代）

惊心逆旅是馀晖，况复圭峰入望微。岣嵝影分红艳冷，太行风定绿芜肥。

千家掩映卿云密，一度烽烟过客稀。此去武陵溪较近，棘津疑有钓鱼矶。
奉和御制奉祀述怀歌
寇准（宋代）

巍巍至德充绵宇，翼翼宸心临兆庶。覆育怀生动法天，讲求茂典皆师古。

协和神化踵唐尧，彬蔚颂声踰吉甫。赫奕皇威振八荒，清夷王度绥中土。

丰年朝野正欢康，溢牒充图福纪祥。睿圣继明恢大业，祯符锡祚降穹苍。

省方展寀宣邦职，登岱铭功举国章。睢上埋牲专事地，汉唐故实存闻记。

精灵昭感果潜通，瑞应昭臻知所自。飙羽光临神告彰，洪源肇启仙游暨。

濑乡旧壤辟珍词，款谒斋庄敦睿意。

谯都奏牍达彤庭，耆耋云趋共沥诚。顺考皇仪尊妙道，再修盛节徇舆情。

声明文物当兴运，申命群儒究礼经。秩秩德音咸布惠，穰穰景福必求成。

恭虔毖祠为斋久，企仰真风志克勤。肃奉萧芗嘉荐备，广覃庆赐湛恩频。

式扬丕烈心弥洁，祗上鸿名道益伸。将睹虞巡陪法从，幸同凫藻乐昌辰。
齐。王伦之
孙元晏（唐代）

豫章太守重词林，图画陈蕃与华歆。

更奠子将并孺子，为君千载作知音。
游栖霞寺
皮日休（唐代）

不见明居士，空山但寂寥。白莲吟次缺，青霭坐来销。

泉冷无三伏，松枯有六朝。何时石上月，相对论逍遥。
赠上蓝晋禅师
郭祥正（宋代）

泐潭月公晦，其禅妙诸方。传之晋伯明，独步入豫章。

一登上蓝座，日月迥辉光。问法瞻丈室，方广不可量。

人人得甘露，灌顶心清凉。又通世俗书，落笔皆文章。

众鸟难悉名，卓然唯凤凰。羽仪下云霄，五色在山冈。

先帝昔临御，京城开宝坊。明诏求法才，众老争低昂。

惟师不妄念，安之如太行。乃知北远师，驾幸不下床。

所传信匪讹，千载两相望。篁竹架清风，乔松裛寒霜。

回心剃须发，永愿陪翱翔。
菩萨蛮·敦煌曲子词
佚名（唐代）

枕前发尽千般愿，要休且待青山烂。水面上秤锤浮，直待黄河彻底枯。
白日参辰现，北斗回南面。休即未能休，且待三更见日头。
春水长吟
邵雍（宋代）

春在水自渌，春归渌遂休。
清非不逮渌，春奈胜于秋。
渌向阳中得，清於冷上求。
加於清一等，用是渌为优。
薄薄冰初泮，微微雨乍收。
渺瀰新岛屿，潋滟旧汀洲。
荷芰低犹卷，{上艹下孤}蒲嫰已抽。
苹繁虽渐出，藻荇禾全稠。
日暖鸳鸯浴，烟晴翡翠游。
波平双躣鲤，风静戏群鸥。
西蜀遨争举，东瓯禊竞修。
武陵花再识，汉曲佩还投。
台下溶溶过，堤边漫漫流。
槛前才泚泚，天外更悠悠。
泛滥情怀恶，潺暖意思幽。
远山遮不断，别浦去难留。
二月溪桥畔，三吴野渡头。
依前横两桨，特此送孤舟。
画手方停笔，骚人正倚楼。
长江飞絮外，更是动离愁。
寻灵岩寺遇雨
赵国华（清代）

朝出泰安郭，暮抵灵岩原。好山似贤主，延客开篱樊。

屏翠何窈窕，侧侧松云繁。前溪忽杳霭，白雨来山村。

涧水砉然急，与人争路根。山舆蹀四足，泥涉如跛鼋。

行行且复止，疏滴犹沾辕。草店幸可即，徒御猜黄昏。

断蝉起林薄，明霞红在门。层岚晃新沐，对尔酬清尊。
寄泗上王二丈
侯方域（明代）

离离禾黍映周京，泗上英图问旧盟。岂负青鞋寻往约，为留黄旧慰苍生。

风雄二水江东戍，雨暗三陵日暮城。莫怪阿奴寄狂语，故人原自眷修名。
寻少室张山人，闻与偃师周明府同入都
岑参（唐代）

中峰炼金客，昨日游人间。叶县凫共去，葛陂龙暂还。

春云凑深水，秋雨悬空山。寂寂清溪上，空馀丹灶闲。
月夜吴舍人过集
黎民衷（明代）

向夕群愁起，幽期幸不迷。天垂鳷鹊外，城转凤皇西。

翠斝淹宫漏，春星散马蹄。十洲飞梦远，何路问丹梯。
读眉山集次韵雪诗五首
王安石（宋代）

若木昏昏末有鸦，冻雷深闭阿香车。
抟云忽散簁为屑，翦水如分缀作花。
拥帚尚怜南北巷，持杯能喜两三家。
戏挼弄掬输儿女，羔袖龙锺手独叉。
张巨川为父庆八十二邀予与坐作诗寿之 其一
程洵（宋代）

龟形鹤骨旧精神，见了春容几度新。却笑当年梁秘监，更将多少较前人。
武康附夜航入京
董嗣杲（宋代）

今晚后溪风色顺，暑威未肯回凉信。
独泛官河雨气收，野林鸦落归无阵。
听钟摇出港汊重，新塘光现横空龙。
松头暝破月色吐，油云散尽回千峰。
送吴子隆节推之官信州五首
陈造（宋代）

连城照乘动分珍，他日词坛著散人。
诗笔有神官有暇，楚鳞燕翼要频频。
邀沈清溪赵雪舟马百愚登楼次百愚韵
何景明（明代）

村居邀客惭供给，且为青山一倚楼。十里沙平遥对酒，百年地迥更逢秋。

城中车马何人到，水曲风烟尽日留。无柰天涯归思切，孤帆八月下长洲。
寄题王国华环秀楼二首
杨万里（宋代）

近山远岫不知重，暖翠晴岚只满空。
珍重主人将好手，尽驱秀色入楼中。
次前韵招郑检法
项安世（宋代）

人健萸真好，尊开菊自知。
无聊念前日，一笑及斯时。
高处云如帽，愁边雨欲丝。
能来纸窗底，相伴赋新诗。
都下别友人
张方平（宋代）

海内故人少，市楼新酒醇。与君聊一醉，公袂此残春。

北道邢台路，东州泗水滨。相期复何处，京洛旧风尘。
又次韵二首
陈造（宋代）

向来湖上扶携醉，醉里清吟杂雨声。
此去淮西望京国，诗边处若为情。
题顺宁庵
王遂（宋代）

千章松桧护泉台，无复牛羊日下来。
安有良心亲付授，却教容易着尘埃。
古意
董嗣杲（宋代）

山中有流泉，洗耳今无人。
树队互蒙密，鸟语交昏晨。
谁能观大运，达此秋与春。
生意自尔蕃，叶叶分光新。
藤蔓附女萝，兰茝披荒榛。
兴言混栖托，随迹安可伸。
悲哉倦游子，感寓徒酸辛。
荣枯了不计，老大将迫身。
潸然眼中泪，堕此衣上尘。
所耽轩裳故，殊失烟霞亲。
和冯洁已节夜见过二首
程公许（宋代）

我生恨不际休嘉，浩荡忧思未有涯。
书剑伴人常作客，氍毹暖梦暂还家。
葭灰渐喜回阳律，麦陇时须润雪花。
休沐许宽书檄绕，静中较似日长些。
乙未1895季秋沧桑之变疮痍未复
张元荣（清代）

兵燹馀生梦未安，愁怀无限上眉端。
科名徵逐终归幻，诗酒遨游强自宽。
书味浑忘成枘凿，人情翻覆似波澜。
曩时经史堆高阁，静对寒灯独慨叹。
桃源行
李纲（宋代）

武陵溪水流潺潺，渔舟鼓枻迷溯沿。

溪穷路尽恍何处，桃花烂漫蒸川原。花间邑屋自连接，云外鸡犬声相喧。

衣裳不同俎豆古，见客惊怪争来前。杀鸡为黍持劝客，借问世上今何年。

自从秦乱避徭役，子孙居此因蝉联。不知汉祖以剑起，况复魏晋称戈鋋。

慇勤留客不肯住，落花流水空依然。渊明作记真好事，世人粉饰言神仙。

我观闽境多如此，峻溪绝岭难攀缘。其间往往有居者，自富水竹饶田园。

耄倪不复识官府，岂惮黠吏催租钱。养生送死良自得，终岁饱食仍安眠。

何须更论神仙事，只此便是桃花源。
好事近·帘外五更风
纳兰性德（清代）

帘外五更风，消受晓寒时节。刚剩秋衾一半，拥透帘残月。
争教清泪不成冰？好处便轻别。拟把伤离情绪，待晓寒重说。
渡江四首 其四
欧大任（明代）

滔滔江汉流，归海自有时。皎皎众星出，明月敛其辉。

竞智未必是，逃名未为非。金马可陆沉，酣饮不复疑。

东方玩世士，执戟岂告疲。井丹著高洁，磨涅难磷缁。

平生薄禄计，果协沧洲期。济江且远游，乘桴得吾师。
灵洲妙高台
曾丰（宋代）

水心浮出石，洲背涌成山。
草木仙家种，楼台梵氏关。
全输缁衲老，长与白云闲。
隔岸风烟好，终嫌是世间。
玉联环（般涉调）
张先（宋代）

南园已恨归来晚。芳菲满眼。春工偏上好花多，疑不向、空枝暖。

惜恐红云易散。丛丛乍遍。当时犹有蕊如梅，问几日上、东风绽。
送王时敏之京
边定（元代）

祖饯河水上，离情郁难舒。
彼此谅衷素，值兹孟夏初。
青青河畔谅，嘉麦生同墟。
子今京国去，结驷耀通衢。
冠盖欻交会，连璧粲琼裾。
既抱贞持操，甘等常人愚。
亮节贵有爱，洪涛奋鵾鱼。
抡材仍射策，陈纲当晏如。
昔为凫舄令，展转惜居诸。
葵藿仰朝阳，寸心万里俱。
努躬崇令德，世泽遗乡闾。
言睇贺兰巅，雪影袭云虚。
为作远塞别，歌成不能书。
击筑继慷慨，对景两踟蹰。
嵩山二十四咏 其二十一 玉女峰
楼异（宋代）

玉仙曾此驻云车，日薄窗纱映雪肤。七字天书人不辨，定知玄女手中符。
紫云岩
章夏（宋代）

林表翠光出，浮埃不能涴。俯瞰松下石，冉冉飞云过。

何人来栖真，复怀须弥座。
不欺室三字参政张公书也笔力劲健如端人正士俨然人望而敬之因成古诗八韵
王十朋（宋代）

云山老人国大老，历代遗编饫探讨。馀事游神翰墨间，乘兴濡毫快挥扫。

严霜烈日如鲁公，抉石奔泉陋徐浩。国朝君谟书第一，大字劣于行与草。

云山心画无不长，笔力纵时书更好。我来求字盖求人，不为有官缘有道。

紫岩之铭云山笔，不欺室中双至宝。玉箫峰下梅花溪，愿学云山归去早。
送从侄端之东都
李嘉祐（唐代）

虏近人行少，怜君独出城。故关逢落叶，寒日逐徂征。

闻笛添归思，看山惬野情。皇华今绝少，龙额也相迎。
又赋如山
姜特立（宋代）

如山堂上好登临，罗列堂前紫翠岑。
万古烟霞供坐啸，四时风翠伴閒吟。
海鸥心性沧洲远，野鹿精神草树深。
却笑井蛙并辙鲋，只知缺甃与蹄涔。
题九鹭图
萧鎡（明代）

宣德年间边景昭，彩色翎毛称独步。
近时林良用水墨，落笔往往皆天趣。
鸳鸯凫雁清溪流，寒鸦古木长林幽。
等闲得意即挥洒，一扫万里江南秋。
此图九鹭真奇绝，散立清烟乍明灭。
日长坐久看转亲，飘来点点青天雪。
翱翔霄汉殊不惊，欲下未下浑有情。
潜踪独趁水边食，延颈忽向芦中鸣。
吁嗟！林生精艺有如此，座客见之谁不喜。
洞庭湘渚在眼前，暝色惨淡凉飙起。
方今圣主覃恩波，四海山泽无虞罗。
悠悠群鹭各自适，虽有鹰鹯奈尔何。
舟发雩都苦雨随缘成八首 其八
郭之奇（明代）

已恨愁来春欲痴，那堪思去雨犹疲。可怜百日思愁绪，迸与今宵春雨知。
寿佟太夫人三月七旬晋九 其四
殷葆诚（清代）

莱彩斑斑笑语多，当筵王母尽婆娑。康宁福寿徵洪范，觞咏宾朋胜永和。

绕膝芝兰花吐萼，介眉樽斝酒生波。北堂孝养南陔志，谱入笙镛继雅歌。
思归
黎廷瑞（宋代）

目断飞云思黯然，独攜樽酒杏花前。
清明寒食能多雨，白下长干又一年。
万里风沙怜雁去，满村桑柘忆蚕眠。
家书写就无归使，欲问江头上水船。
岳阳楼纪兴
郭知运（宋代）

淼淼长江百尺楼，楼头宿雨坐来收。
天连衡岳烟光淡，日抱潇湘水气浮。
风月岂消今古恨，江湖空代庙廊忧。
风波满目乡关远，梦绕鸳湖问钓舟。
端午帖子 其三 太上皇后阁
周必大（宋代）

得道本无为，加餐亦应时。雕盘初荐冰，玉食更菹龟。
济川有书见贻云以亲老须守远郡以便禄养不得
司马光（宋代）

千骑骎骎簇画辀，高旌大盖五骅骝。
斋中酒美连翩醉，湖上花繁烂熳游。
鸡犬相闻通故里，旨甘绝奉晨羞。
祗应朝夕平津阁，得务君前立胜筹。
赋得爆竹声中一岁除是日微雪
玄烨（清代）

爆竹连宵不夜城，占年积素即丰盈。维新四始全仁政，脩省三朝冀太平。

拂曙和风临上日，通晨淑气拥华清。愿将柏叶芳樽酒，赐与臣邻共太羹。
小集食藕极嫩
杨万里（宋代）

比雪犹松在，无丝可得飘。
轻拈愁欲碎，未嚼已先销。
静中吟
朱祐樘（明代）

习静调元养此身，此身无恙即天真。
周家八百延光祚，社稷安危在得人。
同曹清父西郊纪事五首
方回（元代）

风俗嗟颓落，文章委下陈。
出郊聊快目，谋野岂关身。
本为搜诗去，徒成泥酒频。
胸中知此事，眼底似无人。
善之携酒招游西湖值雷雨分韵得杯字
袁桷（元代）

南山树影糊轻煤，北山云花玉崔嵬。绝怜我辈少姿媚，幻此异景穷奇瑰。

湖光山色两愁绝，更挟新雨除飞埃。千年龙公睡忽醒，顷刻驾浪鞭春雷。

我生倦游端有意，陈迹黯澹漫苍苔。拟将铁笛写清怨，复恐翠袖含馀哀。

主人似怪不解乐，故结胜侣携尊罍。翩翩六鹤舞晴翮，华表清唳云光开。

绝怜山鸡强联翼，照水寒影空徘徊。谢公屐齿殊济胜，偪仄蓬宇徒低摧。

娟娟新青故堤柳，片片轻白孤山梅。春风佳游讵易得，相与一笑同衔杯。
宫词四首
童承叙（明代）

三三两两不知愁，结束罗裙学打球。
傍晚忽闻天乐近，分明只在殿东头。
宿陕州横渠铺
陈璧（清代）

独客卧车上，群仆卧车下。
车前或明火，时时照牛马。
送句判官赴大理详断
苏颂（宋代）

廷尉咨贤佐谳刑，辟书连上得翘英。
时推黄霸持平久，众伏儿翘定奏成。
尺竹泛疑资审劾，惠文弹治要详精。
从来法吏多阴德，勉务哀矜助圣明。
舟次大云仓回寄孔武仲
苏辙（宋代）

一风失前期，十日不相见。
君帆一何驶，去若乘风箭。
我舟一何迟，出没蔽葭?。
瓮中有白糟，床上有黄卷。
妻孥不足共，思子但长叹。
池阳重相遇，抚手成一粲。
先行复草草，回首空眷眷。
人生类如此，迟速亦何算。
一见诚偶然，四海良独远。
相期庐山阴，把臂上云巘。
因送客过六叔
赵蕃（宋代）

荷衣绿破碎，稻实乱撑拄。
秋悲空多风，云重乃不雨。
黄花已成昨，白酒真漫举。
小作谈笑期，暂纾追送苦。
谢王胜之行部浙东还示诗
沈遘（宋代）

雒阳贵公子，才气盖九州。言从承明观，出治东诸侯。

绣衣自天下，龙节横江浮。威声雷霆发，惠泽河汉流。

簿领谢俗吏，清谈揖前修。三月初行部，飞帆绝潮头。

诸山嶙嶙出，委蛇转前驺。众川淙淙来，方洋放扁舟。

仁智得所好，逍然忘百忧。历访宁惮远，穷探讵辞幽。

高怀期康乐，遁迹嘉远游。从容顾宾从，此乐复有不。

长歌裁大句，从者谁敢酬。归来特示我，明珠知闇投。

我本丘樊士，久巳失厥谋。终无考槃刺，但有伐檀羞。

庶几不远复，未愧公阅休。
书松门寺壁
赵湘（宋代）

物外纤尘绝，堪闻乐道歌。
好山光不尽，幽鸟语无多。
树影秋云杂，泉声昼磬和。
高僧自禅定，时有野人过。
水调歌头
甄龙友（宋代）

西风新叶堕，南国九秋初。周天三百六十五度，片云无。

上有三三河汉，下有滔滔江水，横载洞庭湖。一叶放流去，人在浑仪图。

满虚空，张宝盖，缀明珠。玻璃为地，游戏乾象驾坤舆。

烂醉蓬莱方丈，遍入华严法界，试问夜何如。北斗转魁柄，东海欲飞乌。
永遇乐·柏颂才过
佚名（宋代）

柏颂才过，梅妆方试，六秀蓂荚。恰是今朝，白花岩里，一佛生时恰。前身再现，金城桃熟，千岁莲花重发。更一念、善根常在，作个在家菩萨。活饥好事，造桥阴骘，乐施常开金穴。瑶籍儿孙，玉京夫妇，庆聚神仙窟。从今生旦，三千纪算，常对昙华优钵。华严会，彩箱庆满僧宝骨。
藤鼓歌
苏廷魁（清代）

断藤作鼓武功壮，打破浔猺万山瘴。盛代能和金石声，当日怀思廉耻将。

九层崖抱仙人关，大藤之峡盘其间。侯渠倡乱十载横，韩都御史来征蛮。

焚巢捣穴一鼓上，引猿附蚁如掉鞅。飞来三百陶家军，歼尽五屯力山党。

大藤如斛亘千丈，斧断蜿蜒疾雷响。军门饶镯备凯乐，新鼓鼍鸣酒行赏。

师和令肃民更生，后有王蔡宣威灵。磨崖云封字漫灭，此鼓尚带玄黄腥。

我曾访古泷水旁，韩公血食光桐乡。歌献迎神送神曲，不闻挝鼓神不翔。

即今留阁乌台侧，百怪闻风失精魄。包收陆放马成湖，镇压须凭督军力。

伏波铜鼓土花碧，辉映千秋得联璧。去年平定西海戎，作歌愿补陈仓石。
和龚漕二首
吴芾（宋代）

我老强来分外阃，君才端合在中台。
语离正欲连宵醉，应笑清斋不举杯。
徐稚山林出诗见示因书其后
顾禧（宋代）

论交常忆少年时，耐久如君倍足思。
金马不移孺子节，石麟肯负志公期。
经霜傲菊依幽径，漾月修篁种曲池。
六客衔笺烂似锦，莫嫌野鹤故来迟。
挽濮安懿王任夫人二首 其一
刘摰（宋代）

自昔商任贵，于金庆裔光。来嫔周季历，有子汉宣皇。

柙玉辉幽竁，车云拥画裳。哀荣无所憾，新庙五陵旁。
洪岩山六题 其五 山风
王辅世（宋代）

山露湿吾履，山风吹我衣。白云褰举处，依约认崖扉。
秋怀
江休复（宋代）

西风万里至，旷然天地秋。
暮雨生夕凉，百虫鸣啾啾。
楚山晓苍苍，楚水亦悠悠。
骚人试登临，感物增离尤。
所思在遐方，欲往路阻修。
香草有蕙茝，嘉树有梧秋。
白露委芳馨，彫零使我愁。
穷年倦羁窘，江湖思旧游。
纫兰制芰荷，飘泛一叶舟。
肆情云水间，意适何所求。
寄道士杨休文
岳珂（宋代）

羽衣来自合山前，见说山中老散仙。
出岫无心云傍日，归巢有意涧鸣泉。
同襟汗漫寻常客，掉鞅文章四十年。
我亦近为猿鹤侣，试从香火结前缘。
刘元亨挽章
姜特立（宋代）

举世无非逐臭夫，卜邻幸喜得文儒。
堵居原宪贫而乐，瓢饮颜回退若愚。
粗有田园供菽水，更无酒肉混庖厨。
古来隐士无过此，叹息吾今德已孤。
月影三章 其三
张萱（明代）

图成疑是卓文君，一段琴心几处闻。但使妾身长似月，不妨圆缺两平分。
颐轩诗六首
黄庭坚（宋代）

泾流不浊渭，种桃无李实。
养心去尘缘，光明生虚室。
洞庭十二偈 其十一
释怀深（宋代）

人定亥，住山自有家风在。老来落得放心眠，人生莫被闲名碍。
鹤林寺
释道潜（宋代）

宛转回廊漫布金，萧条寒日堕墙阴。门前合抱松千尺，黄鹤不来年已深。
次韵成季尚书宁川即事五首 其三 晚晴读书
綦崇礼（宋代）

成功收拾芥，旧读馀断编。时思贤圣对，久要故依然。
春日书怀四首
姜夔（宋代）

垂杨大别寺，春草郎官湖。
家巷有石友，合并不待呼。
瘦藤倚花树，花片藉玉壶。
老劂谈绝妙，辛杨句敷腴。
平生子姚子，貌古心甚儒。
时邀野僧语，间与琴工俱。
酒阑兴未了，左转城南隅。
大江围楚碧，烟水入玄虚。
留落不自恨，惟嗟故人疏。
一月三见梦，梦中相与娱。
日日潮风起，怅望武昌鱼。
为黄龙心禅师烧香颂三首
黄庭坚（宋代）

老师身今七十六，老师心亦七十六。
梦中沈却大法船，文殊顿足普贤哭。
十二、十三、十四叠韵，感喟无端，聊复成此 其二
丘逢甲（清代）

长笛声中客倚楼，楼前江涨未全收。平生风义刘司户，乱世人才祖豫州。

官职郎君行马贵，功名厮养烂羊侯。琅玕锦段思酬赠，未拟张衡赋四愁。
送卢戡
元稹（唐代）

红树蝉声满夕阳，白头相送倍相伤。老嗟去日光阴促，

病觉今相昼夜长。顾我亲情皆远道，念君兄弟欲他乡。

红旗满眼襄州路，此别泪流千万行。
夜下征虏亭
李白（唐代）

船下广陵去，月明征虏亭。
山花如绣颊，江火似流萤。
句
罗大经（宋代）

日占出海时，月验仰瓦体。
赠陈仲醇徵君东佘山居诗三十首 其二十七
董其昌（明代）

山叟从无对影忠，科头露坐过仍甘。关情空谷肠回九，绝意王门足刖三。

草什忘忧都树北，风能解愠自来南。腝尘不上清虚界，酒德文心日共酣。
酬信仲见和二首
胡寅（宋代）

不作悲秋赋，犹牵梦雨情。
人心空恳迫，天听自昭明。
骤岂风能靡，和非雹与并。
霤悬庐阜瀑，山映羽林兵。
已洒临菑汗，将漂石勒营。
循良惭召父，调燮赖陈平。
方士田俱溉，先生道可耕。
乱飘丝未理，急点射方争。
原补天无漏，谁占坎不盈。
云披心屡折，雷属耳常倾。
未说千箱满，聊欣穴极清。
幸令鹅贳死，那恤虹仍横。
银竹森犹亚，檐花落更萦。
昆阳万矢尽，沧海几沤轻。
反照霞初散，中秋月已生。
一杯相属处，忧虑洗京京。
别后
呼文如（明代）

别后江头夜雨凉，可怜憔悴谢红妆。
腹中不有郎行路，那得车轮日转肠。
苍隼护巢归
林希逸（宋代）

苍隼当秋日，风高万里飞。忽看孤影过，因护旧巢归。

刷翮抟云汉，翻身度野扉。雏饥方唧唧，爪立自依依。

莫笑蜂窠小，休嗤燕垒微。物情元等耳，细大各天机。
游丫山
俞明震（清代）

云拥丫山尖，双髻不容把。影落烟镜中，晴光助妍奼。

入山恐不烟，此景讵忍舍。空濛无远近，色相天所假。

石骨敛春容，怒立拒奔马。披霜万叶黄，背日一峰赭。

入寺不知门，雾湿钟磬哑。梯树引泉根，泠泠堕檐瓦。

蹑足出丛薄，豁然露平野。残阳淡淡收，飞鸟悠悠下。

中有万古情，含悲不能写。束身入世程，此意待来者。
常州郡斋六首
陈襄（宋代）

近来无事学撄宁，聊得斋居养性灵。
卧著麻衣穿草履，谁知参鲁解忘形。
近买扁舟篷棹悉具戏示诸儿
李光（宋代）

此生云水兴，今日买扁舟。着岸从人系，乘风逐处浮。

山歌和渔子，净社结江鸥。夜泛寒潮稳，朝寻古寺幽。

谢安空雅量，范蠡漫多谋。岂若吾无事，平湖尽日留。
颂一百则
释重顯（宋代）

前箭犹轻后箭深，谁云黄叶是黄金。
曹溪波浪如相似，无限平人被陆沉。
遗老斋绝句十二首
苏辙（宋代）

昔我过嵩麓，云移见诸峰。
种游未有日，想像曀霾中。
途中逢刘知远
罗隐（唐代）

吴楚烟波里，巢由季孟间。只言无事贵，不道致身闲。

别渚莲根断，归心桂树顽。空劳钟璞意，尘世隔函关。
闻诵《法华经》歌
修雅（唐代）

山色沈沈，松烟幂幂。空林之下，盘陀之石。石上有僧，

结跏横膝。诵白莲经，从旦至夕。左之右之，虎迹狼迹。

十片五片，异花狼藉。偶然相见，未深相识。知是古之人，

今之人，是昙彦，是昙翼？我闻此经有深旨，

觉帝称之有妙义。合目冥心子细听，醍醐滴入焦肠里。

佛之意兮祖之髓，我之心兮经之旨。可怜弹指及举手，

不达目前今正是。大矣哉，甚奇特，空王要使群生得。

光辉一万八千土，土土皆作黄金色。四生六道一光中，

狂夫犹自问弥勒，我亦当年学空寂，一得无心便休息。

今日亲闻诵此经，始觉驴乘匪端的。我亦当年不出户，

不欲红尘沾步武。今日亲闻诵此经，始觉行行皆宝所。

我亦当年爱吟咏，将谓冥搜乱神定。今日亲闻诵此经，

何妨笔砚资真性。我亦当年狎儿戏，将谓光阴半虚弃。

今日亲闻诵此经，始觉聚沙非小事。我昔曾游山与水，

将谓他山非故里。今日亲闻诵此经，始觉山河无寸地。

我昔心猿未调伏，常将金锁虚拘束。今日亲闻诵此经，

始觉无物为拳拲。师诵此经经一字，字字烂嚼醍醐味。

醍醐之味珍且美，不在唇，不在齿，只在劳生方寸里。

师诵此经经一句，句句白牛亲动步。白牛之步疾如风，

不在西，不在东，只在浮生日用中。日用不知一何苦，

酒之肠，饭之腑，长者扬声唤不回。何异聋，何异瞽，

世人之耳非不聪，耳聪特向经中聋。世人之目非不明，

目明特向经中盲。合聪不聪，合明不明，辘轳上下，

浪死虚生。世人纵识师之音，谁人能识师之心。

世人纵识师之形，谁人能识师之名。师名医王行佛令，

来与众生治心病。能使迷者醒，狂者定，垢者净，邪者正，

凡者圣。如是则非但天恭敬，人恭敬，亦合龙赞咏，

鬼赞咏，佛赞咏。岂得背觉合尘之徒，不稽首而归命。
用石桂阳韵谢左判官陈司理见寄
华镇（宋代）

曾挹清谈仆屡更，解颐聊足慰平生。共观云物怀虞帝，为引渔翁问屈平。

一逐晓风分客路，两逢春雨暗山城。寒林不见迁莺语，古壁多逢逐客名。

怀寄远随贤守句，爱忘深识故人情。参军笔力湘山峭，幕府辞源峡水倾。

刻烛赋诗曾有意，临池扫帚未能精。强将西缶临风击，终逊玲珑戛玉声。
桂林八景 其八 栖霞真境
吕思诚（元代）

七星山畔列松杉，羽服栖霞雪一龛。人自世间来世外，洞从山北出山南。

日边五色迷晴霭，顶上三华粲夕岚。仙去儒游真境在，一轮明月影寒潭。
谢人惠千叶牡丹
苏辙（宋代）

东风催趁百花新，不出门庭一老人。
天女要知摩诘病，银瓶满送洛阳春。
可怜最後开千叶，细数余芳尚一旬。
更待游人归去尽，试将童冠浴湖滨。
白头吟
郭翼（元代）

皑皑山上雪，雪积还复灭。皎皎云间月，月圆有时缺。

周公大圣当国时，流言况也谗间之。结交以面心乃尔，白头不若新相知。

汉家宫阙长门道，花发年年怨春草。今朝宠固色未衰，明日怨多恩反少。

今人轻薄怀古人，古人轗轲常苦辛。兰陵废死不归楚，呜呼此意吾谁陈。
林良双凤鸣阳图
朱诚泳（明代）

岭南画师称国手，出入相门呼老友。意态居然成一家，风流奇绝前无偶。

朝阳赫赫来天东，一轮涌出海霞红。羲和如驾复停驭，高冈对峙鸣雌雄。

九苞瑞世仍华国，灵囿千年宁复得。文明有象入清朝，指鸟何人敢狂惑。

画师文采亦出尘，阿阁清严为写真。眼前多少啁啾状，肯使凡毛易混珍。

庭院风清竹梧细，隐约枝头声哕哕。四座周回展卷看，此身如在苍姬世。
舟中望柯山
朱彝尊（清代）

朝光丽华薄，清川荡浮澜。舣楫临江皋，流目肆遐观。

丹葩眩重谷，素云冒层峦。我行既迟回，顾景多所欢。

青林翳岩桂，香风过崇兰。空亭邈孤高，修竹自檀栾。

缅怀古之人，知音良已难。
钟
张继先（宋代）

金晶铸就斗星悬，挂向玉楼知几年。
好是五更残梦里，一声敲透白云天。
寄东邻唐彦常
王冕（元代）

桐木散阴邻屋壁，子居巷东我巷西。
绣衣耀日轻拂袂，白马蹑巷新凿蹄。
湖上笑歌多载酒，夜来归去醉如泥。
春风又别四十日，安得看山同杖藜？
秋兴 其二
孙勋（明代）

喷庭榴火散炎晖，清昼槐风入篆微。蝉度绿窗人正困，蝶游朱幌梦初飞。

烦襟自爱乘流涤，懒性从交与世违。琴咏不堪留客久，独饶新雨笋偏肥。
春夜宿山家
郭远（宋代）

嶂插清溪静荜门，数椽茅屋正黄昏。
主人醉卧松间石，自绕梨花认月痕。
自喻
王周（宋代）

予念天之生，生本空疏器。五岁禀慈训，愤悱读书志。

七岁辨声律，勤苦会诗赋。九岁执公卷，倜傥干名意。

乞荐乡老书，幸会春官试。折桂愧巍峨，依莲何气味。

性拙绝不佞，才短无馀地。前年会知己，荐章实非据。

宁见民说平，空荷君恩寄。瞿唐抵巴渝，往来名揽辔。

孤舟一水中，艰险实可畏。群操百丈牵，临难无苟避。

濆向江底发，水在石中沸。槌鼓称打宽，系纫呼下纬。

善恶胡可分，死生何足讳。骑衡与垂堂，非不知前喻。

临渊与履冰，非不知深虑。我今縻搢绅，善地谁人致。

城狐与社鼠，巧佞谁从庇。奴颜与婢膝，丑直谁从媚。

妻儿夐限越，容颜几憔悴。致身霄汉人，呃嚱尽贤智。
满庭芳 寄与平杜公
马钰（金朝）

星移斗转，四时交换。无人暂时思算。恰做婴童，不觉渐为老汉。酒色气财历遍。好休心、也好舍弃。好回首，好把元初事，好生了干。奉劝疾些下手，恐阎罗不测，差鬼叫唤。早与丘刘谭马，物外为伴。静意清心径路，便名为、长生彼岸。神光灿，跨青鸾归去，天地难管。
寄沈诚甫兼柬泽源禅师
张思安（明代）

春山雨后共谁登，酒兴诗豪老更增。明日杖黎寻惠麓，白云深处有高僧。
久雨闲闷，对酒偶吟
白居易（唐代）

凄凄苦雨暗铜驼，袅袅凉风起漕河。自夏及秋晴日少，

从朝至暮闷时多。鹭临池立窥鱼笱，隼傍林飞拂雀罗。

赖有杯中神圣物，百忧无奈十分何。
和铁崖小临海十首 其十
张简（宋代）

海上三神峤，尝看羽盖飘。玉虹三百尺，嘘气结成桥。
龛山凯歌六首（为吴县史鼎庵）
徐渭（明代）

红油画戟碧山坳，金镞无光入土消。
冷雨凄风秋几度，定谁拾得话今朝。
田园杂诗 其一
吴颖芳（清代）

田邻联一心，伐鼛赴私役。负耒趋南畴，挟锸走下泽。

计日耦耘耔，互为主与客。白笋供朝餐，紫姜充晚食。

良苗仰天功，人事不堕绩。长虑夏秋交，旱苦旬朔剧。

桔槔叫饥鸿，禾状有得色。归涂含多欣，缓步濯溪碧。

水去桥下鸣，月来树颠白。洗酌坐广庭，满意即为适。
临刑诗
郑颋（唐代）

幻生还幻灭，大幻莫过身。安心自有处，求人无有人。
小楼独酌
张伯玉（宋代）

老去春来事事慵，春阴独酌小楼中。
一千里色江南岸，二十四般花信风。
祗有豀山迎醉目，更无尘土倦樊笼。
鹪鹩自得诚堪笑，诗有余狂酒有功。
闻钱君至尚阳堡死
释函可（明代）

相逢不禁泪淋浪，忽讶音来我自伤。一片心肝还日月，五更风自裹文章。

黄沙随梦归香阁，白水招魂入宝坊。莫为中原难侧足，故将残骨掷龙荒。
和王知府惠瓦砚
吴芾（宋代）

文房四子旧周旋，老去情疏只自怜。
不谓陶泓犹见念，远来相顾不相捐。
访石仙岩杜法师
曾巩（宋代）

杜君袖衔丹砂书，一顾诃斥百怪除。声如翻河落天衢，四方争迎走高车。

方瞳秀貌白须垂，买船东南寻旧居。石岩天开立精庐，四山波澜势争趋。

君琴一张酒一壶，笑谈衮衮乐有馀。我今归来尚踟蹰，羡君决发真丈夫。
送张著作器宰蕲水
梅尧臣（宋代）

予闻楚山竹，肉好发亦匀。
陇上风雪饱，石根莓苔皴。
搜林翦横吹，龙子愁水滨。
作邑尚简易，岂必蹈昔人。
愿为季长赋，安用瑶与珉。
伴登临（中吕宫丑奴儿）
贺铸（宋代）

中吴茂苑繁华地。冠盖如林。桃李成阴。若个芳心、真个会琴心。

李秋霁色清于水。月榭风襟。且伴登临。留与他年、尊酒话而今。
和孙端叟寺丞农具十五首其九台笠
梅尧臣（宋代）

力田冒风雨，缉箨为台笠。
寒蓑相与用，阴野低迷入。
足屦固易濡，鬓葆何尝湿。
斯须未可去，赫日资乃急。
导引·鼎湖龙去
佚名（宋代）

鼎湖龙去，仙仗隔蓬莱。辇路已苍苔。汉家原庙临清渭，远泣玉衣来。凤箫鸾扇共徘徊。帐殿倚云开。春风不向天袍动，空绕翠舆回。
代意
刘骘（宋代）

路隔仙源不可寻，紫墙霜戟夜沉沉。
缄情谩託传书雁，换笑空余取酒金。
翡翠巢成珠树密，骊龙睡起玉渊深。
新知自乐生离苦，年少情多岂易禁。
临江仙·过眼纷纷遥集
刘辰翁（宋代）

过眼纷纷遥集，来归往往羝儿。

草间塞口绔间啼。提携都不是，何似未生时。

城上胡笳自怨，楼头画角休吹。

谁人不动故乡思。江南秋尚可，塞外草先衰。
夜坐评史 西汉书
方一夔（宋代）

班固师迁亦步趋，末容后进造庭隅。半生描摸龙门像，虽乏精神貌却腴。
策达雅尔早行
成瑞（清代）

天际青山隐隐横，一溪流水碧无声。晓风残月平沙路，黄叶堆中信马行。
怀梅水村十绝用张小山韵
赵必象（宋代）

小山山人荷为衣，松梅为屋竹为篱。
檐花细雨青灯句，独忆郑老同襟期。
致政少卿邵公挽辞三首
苏颂（宋代）

屡试循良政，兼推干裕才。
惠和绥列郡，风绩振行台。
始见彤襜去，遄惊画翣回。
甘棠犹蔽芾，高陇已崔嵬。
题湖上壁
周弼（宋代）

寒食风埃满客襟，西湖烟雨送愁频。
日高未起鸟呼梦，春晚不归花笑人。
七里滩
四锡（宋代）

清泚寒流走白沙，钓台苍翠远嵯峨。
隔谿人语穿芳树，旁岸鱼跳落浅莎。
几处上源堪涉渡，有时野艇并来过。
秋声不尽吟诗意，七里潺湲奈尔何。
鹤鸣亭绝句四首
辛弃疾（宋代）

安石榴花翠竹枝，婆娑其下更何为。
溪流自有无声处，鹤舞不如闲立时。
赠进士钱稽穑佥宪湖广
金幼孜（明代）

新除佥宪湖南去，行李匆匆发帝乡。金阙九重分使节，绣衣五色带天香。

云霄揽辔回雕鹗，江汉观风动雪霜。少日操持期远大，临分相送意偏长。